Հավելված

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳԵՂԱՐՔՈՒՆԻՔԻ ՄԱՐԶԻ ՄԱՐՏՈՒՆԻ ՀԱՄԱՅՆՔԻ ԿԱՄԱՎՈՐ ԽՆԴԻՐՆԵՐԸ, ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԸ ԵՎ ԻՐԱԿԱՆԱՑՄԱՆ ԿԱՐԳԸ**

1. Սույն կարգով կարգավորում են Հայաստանի Հանրապետության Գեղարքունիքի մարզի Մարտունի համայնքի /այսուհետև՝ համայնքի/ կամավոր խնդիրների և դրանց լուծման նպատակով համայնքի տեղական ինքնակառավարման մարմինների սեփական լիազորությունների և դրանց իրականացման հետ կապված հարաբերությունները։

2.Համայնքի կամավոր խնդիրներն այն խնդիրներն են, որոնցով համայնքային կյանքի բնականոն ընթացքը ուղղակիորեն պայմանավորված չէ և կարող են իրականացվել, միայն պարտադիր խնդիրների լուծման համար անհրաժեշտ ֆինանսական միջոցներից բացի, հավելյալ ֆինանսական միջոցների առակության դեպքում։

3.Համայնքի կամավոր խնդիրներն են՝

ա/ համայնքի բնակիչներին սոցիալ-տնտեսական, սոցիալ-հոգեբանական, սոցիալ- մանկավարժական, սոցիալ- բժշկական, սոցիալ-աշխատանքային, սոցիալ- իրավական, կարիքներին համապատասխան օգնության տրամադրման կազմակերպումը.

բ/ համայնքի հանրակրթական դպրոցների գործունեության աջակցումը.

գ/ աջակցումը և խթանումը համայնքում սպորտի զարգացմանը.

դ/ աջակցումը համայնքի հոգևոր և մշակութային կառույցներին և կազմակերպություններին՝ նպաստելով ժողովրդի հավատին և նրա նյութական ու հոգևոր վերելքին.

ե/տեղական ինքնակառավարման արդյունավետությունը բարձրացնելու նպատակով կամ հանրային շահերից ելնելով անդամակցումը Հայաստանի համայնքների միություն ՀԿ-ին և (կամ) աջակցումը համայնքում գործող այլ ՀԿ-ներին։

4. Սոցիալական աջակցության վերաբերյալ կամավոր խնդիրները լուծվում են համայնքի ավագանու սահմանած չափորոշիչներով։

5.Համայնքի ղեկավարի կողմից ստեղծված սոցիալապես անապահով և կյանքի դժվարին իրավիճակում հայտնված, խոցելի ընտանիքներին սոցիալական ծառայությունների տրամադրման, սոցիալական աջակցության ծառայությունների բարելավման գործընթացն ապահովող մշտական հանձնաժողովի կողմից (սահմանված չափորոշիչներին համապատասխան) տրված դրական եզրակացության հիման վրա համայնքի ղեկավարի կողմից կայացվում է սոցիալական աջակցություն տրամադրելու մասին որոշում.

ա/ համայնքի ղեկավարի կողմից սոցիալապես անապահով ընտանիքներին հատկացվող միանվագ սոցիալական աջակցության առավելագույն չափը սահմանվում է 100000 (մեկ հարյուր հազար) ՀՀ դրամ։ Նույն ընտանիքին 1 (մեկ) օրացուցային տարվա ընթացքում հատկացվող գումարը չի կարող գերազանցել 200000 (երկու հարյուր հազար) դրամը։

բ/ սոցիալապես անպահով ընտանիքի անդամի մահվան դեպքում հուղարկավորության կազմակերպման համար մահվանից մինչև 2 (երկու) ամսվա ընթացքում դիմելու դեպքում հատկացնել աջակցություն առավելագույնը՝ 100000 (մեկ հարյուր հազար) ՀՀ դրամ։

գ/ Միայն պետական հավատարմագրում ունեցող բարձրագույն, նախնական մասնագիտական (արհեստագործական) և միջին մասնագիտական ուսումնական հաստատություններում սովորելու դեպքում սոցիալապես անապահով ընտանիքներին տրամադրվում է ուսման վարձի հատկացում մինչև 100000 (մեկ հարյուր հազար) ՀՀ դրամ 1 (մեկ) օրացուցային տարվա ընթացքում 1 (մեկ) անգամ։ Բացառություն ԱԳՀ–ում հաշվառված ընտանիքների ուսանողների, որոնց ուսման վարձը ամբողջությամբ զեղչված է պետության կողմից

6.Հրատապ լուծում պահանջող և անհապաղ աջակցության անհրաժեշտության դեպքերում (անհետաձգելի բժշկական միջամտություն, վիրահատություններ, այլ բժշկական կենտրոն տեղափոխելու անհրաժեշտություն, զոհված զինծառայողների ընտանիքներին աջակցություն, մեկ ծնունդով երեք և ավելի երեխա ծնվելու դեպքում աջակցություն, դժբախտ պատահարի և բնական կամ տեխնածին աղետի պատճառած վնասի դեպքերում աջակցություն) տրամադրվում է սոցիալական աջակցություն մինչև 400000 (չորս հարյուր հազար) ՀՀ դրամի չափով։

7.Սոցիալական աջակցությունը նույն ընտանիքին կարող է տրամադրվել դիմելու օրվան նախորդող 1 (մեկ) օրացուցային տարվա ընթացքում առավելագույն 3 (երեք) անգամ։

8.Համայնքի կամավոր խնդիրների և դրանց համար սեփական լիազորությունների իրականացման համար համայնքի բյուջեով նախատեսված ֆինանսական միջոցները չեն կարող գերազանցել համայնքի ընթացիկ տարվա բյուջեով նախատեսված սեփական եկամուտների 8,5-ը։

9.Կամավոր խնդիրների լուծման համար ֆինանսական միջոցների հատկացումը իրականացնում է համայնքի ղեկավարը՝ համայնքի բյուջեով նախատեսված հատկացումներին համապատասխան և միայն դրանց համար անհրաժեշտ ֆինանսական միջոցների հատկացման չափերի մասին ավագանու որոշումների և (կամ) համաձայնության առկայության դեպքում ։

10.Այն դեպքում, երբ կամավոր խնդրի լուծումը նախաձեռնում են բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտները, ապա վերջիններիս կողմից լիազորված ներկայացուցիչը /այսուհետ նախաձեռնող/ համայնքի ղեկավարին է ներկայացնում կամավոր խնդրի լուծման իրականացման վերաբերյալ դիմում՝ նշելով դրա նպատակը և անհրաժեշտության հիմնավորումը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր, եթե դրանք առկա են։

11.Համայնքի ղեկավարը դիմումը և սույն կարգի 10-րդ կետում նշված անհրաժեշտ փաստաթղթերը ստանալուց հետո՝

ա/ կամավոր խնդրի լուծման իրականացմանը համաձայնվելու դեպքում 20-օրյա ժամկետում ճշտում է դրանց արժանահավատությունը, հաշվարկում կամավոր խնդրի իրականացման համար գումարի մեծությունը և իր կարծիքը, ինչպես նաև կամավոր խնդրի իրականացման վերաբերյալ նախաձեռնողին ներկայացրած փաստաթղթերը, ավագանու որոշման նախագիծը ներկայացնում է համայնքի ավագանու քննարկմանը և այդ մասին տեղեկացնում է նախաձեռնողին.

բ/ կամավոր խնդրի լուծման իրականացմանը չհամաձայնելու դեպքում 10-օրյա ժամկետում գրավոր տեղեկացնում է նախաձեռնողին, նշելով չհամաձայնելու պատճառները, փաստական և իրավական հիմքերը։

12.Համայնքի ավագանու որոշման մեջ նշվում են՝ կամավոր խնդրի իրականացման համար անհրաժեշտ ֆինանսական միջոցի չափը և անհրաժեշտության հիմնավորումը, իսկ կամավոր խնդրի լուծման իրականացումը մերժելու դեպքում մերժելու պատճառները, փաստական և իրավական հիմքերը։